Þingræður haldnar á Alþingi Íslendinga

- Frsm. (Ingvar Pálmason): Þetta frv. er komið frá hv. Nd. og var samþ. þar með einni lítils háttar breytingu. Þó að þetta frv. sé í heilu lagi hafnarlög fyrir Akranes, er rétt að geta þess að þetta eru, í öllum aðalatriðum, nákvæmlega sömu lög og gilt hafa fyrir Akranes undanfarin ár. Breytingar þær, sem gerðar eru, eru allar sama eðlis. Þær eru sprottnar af því, að nú er Akranes, sem áður var kauptún, búið að fá kaupstaðarréttindi. Þess vegna hefur orðið að breyta töluvert mörgum atriðum í hafnarlögum þess. Á meðan Akranes var kauptún og í sama lögsagnarumdæmi og Borgarfjarðarsýsla, þá heyrðu þau málefni, sem snerta hafnarlögin, undir sýslunefnd Borgarfjarðarsýslu. En þegar Akranes fékk bæjarréttindi, varð á þessu sú breyting, að nú heyra öll þessi mál undir bæjarstjórn Akraness. Af þessu var óhjákvæmilegt að gera þessa breytingu á hafnarlögunum, en að öðru leyti eru þau eins og þau voru áður. Ég held, að óþarft sé með öllu að hafa fyrir þessu langa framsögu. Hv. þdm. skilja, hvað hér liggur fyrir, og ég vona, að þeir hafi enga ástæðu til þess að mæla á móti þessu, sem er, eins og ég hef áður getið, sjálfsögð og óhjákvæmileg breyting.



Herra forseti! Það er um þetta mál að segja, að það kom fram í hv. Nd. og er flutt af þeim hv. þm. Árn. Frv. var þar samþ. með 2 litlum breyt. frá því, sem það var flutt, og er svo hingað komið. Sjútvn. hefur athugað frv. og borið það saman við lög, sem eru nokkurn veginn samhljóða að efni, um lendingarbætur, sem eru þegar nokkur til, en það er í flestum atriðum samhljóða. Hér er farið fram á, að veitt skuli allveruleg upphæð úr ríkissjóði til lendingarbóta á Stokkseyri, gegn jafnmiklu framlagi frá kauptúninu eða annars staðar að. Við höfum leitað álits vitamálastjóra, sem hefur með höndum rannsóknir fyrir hönd ríkisstjórnarinnar um svona mál, og hefur hann tjáð okkur, að þær framkvæmdir, sem næst liggi fyrir að gera, eftir að slík heimild sem þessi er veitt, sé að bæta innsiglinguna á Stokkseyri. En eins og kunnugt er, eru mikil þrengsli í sundunum fyrir utan, og þegar sjór er úfinn, eru þau allhættuleg, einkum þegar umferð skipa er mikil, og er hér um að ræða talsverða peninga til þess að breikka leiðina og enn fremur til að dýpka hana. Þetta er tvímælalaust talið nauðsynlegt, ekki einungis vegna þorpsbúa, til þess að geta stundað sinn sjávarútveg, heldur líka vegna þess, að Stokkseyri er farin að verða staður, sem hefur að sumarlagi náið samband við Vestmannaeyjar á sjó, og svo náttúrlega með bílum landleiðina til Reykjavíkur. Til þess að gera þessar samgöngur nokkru öruggari en nú er, er nauðsynlegt að gera umbætur á skipaleiðinni um sundin. Um frv. sjálft þarf ekkert að segja. Eins og ég gat um áðan, er það sniðið eftir öðrum lögum um sama efni, og hefur sjútvn. þessarar hv. d. ekkert við það að athuga, hvorki orðalag né efni. Hún leggur því til, að frv. verði samþ. eins og það liggur fyrir, og mæli ég með því, að það fari svo í gegnum þessa hv. d.



Þessi till. þarf ekki langra meðmæla með. Það stendur þannig á, að Húsvíkingar eru búnir að byggja sér dýra og myndarlega bryggju, sem skip leggjast nú við, og er hún sér staklega hentug fyrir síldarbáta, ef þar yrði aukin uppsetning síldar. En til þess, að það geti orðið, vantar skjól við höfnina, og þetta skjól fæst ekki, nema með því að gera brimbrjót á grynningunum norðvestanvert við höfnina. Ég ætta ekki að fjölyrða um þetta, en það hafa verið gerðar nokkrar athuganir á þessum stað, og hefur komið í ljós, að þar eru góð skilyrði frá náttúrunnar hendi til að gera þetta. Hins vegar hefur ekki verið rannsakað ýtarlega, hversu auðvelt það er fyrir Húsvíkinga að byrja á þessu verki, en þeim er það áhugamál að koma því í framkvæmd. Það, sem ætlazt er til með þessari þáltill., er ekki annað en það, að vitamálastjóri ásamt starfsmönnum sínum, athugi þetta mál og gefi Alþ. síðan skýrslu um, hvernig eigi að taka á því. Þegar svo er komið, býst ég við, að þorpsbúar og sýslubúar yfirleitt reyni að hrinda þessu áfram. Ég held, að þetta mál sé svo einfalt, að ekki þurfi einu sinni nefnd í það.